**זכויותיהם של לסביות, הומוסקסואלים, טרנסג'נדרים וביסקסואלים (להט"ב) במדינת אלסקה שבארצות הברית** התקדמו במאה ה־21. זוגות חד־מיניים מורשים להינשא ולאמץ ילדים במדינה החל משנת 2014.

חוקי אלסקה אוסרים אפליה על רקע נטייה מינית במקומות עבודה ציבוריים של המדינה, אך להט"בים אינם מוגנים מפני אפליה בשאר מקומות העבודה. אף על פי כן, ערים מסוימות (בהן אנקורג', העיר הגדולה ביותר באלסקה) חוקקו תקנות מקומיות האוסרות אפליה כזו.

היסטוריה
--------

לילידי אלסקה יש היסטוריה ארוכה של מסורת קרוס-דרסינג. בקרב העם האלאוטי היו אנשים שנולדו כגברים אך התנהגו והתלבשו כמו נשים (אנשים כאלה כונו *ayagigux*) וכן אנשים שנולדו כנשים אך התנהגו והתלבשו כמו גברים (אנשים כאלה כונו *tayagigux*). בעבר, אנשים אלה היוו חלק מרכזי וחשוב בתרבות האלאוטית.

בנוסף לעם האלאוטי, ישנם עמים אחרים באלסקה שייחסו כינויים שונים לאנשים טרנסג'נדרים ולשונות מגדרית: גברים שהתנהגו כמו נשים כונו *aranu'tiq* או *anasik* בקרב העם היופיקי, *gatxan* בקרב העם הטלינגיטי, *kanâ'ts* בקרב העם השימשיאני ו־*aranaruaq* בקרב העם הקוסקוקווימי, בעוד שנשים שהתנהגו כמו גברים כונו *uktasik* בקרב העם היופיקי ו־*angutnguaq* בקרב העם הקוסקוקווימי.

מעמדם של הומוסקסואלים ושל לסביות בחוק
-------------------------------------

פעילות מינית בין בני אותו המין חוקית באלסקה משנת 1980, כשבוטלו החוקים האוסרים מעשי סדום.

נישואים חד־מיניים
-----------------

דגל הגאווה בצורה של מפת אלסקה
בשנת 1996 הרשות המחוקקת של אלסקה העבירה חוק האוסר נישואים חד־מיניים. המושל הדמוקרטי טוני נואלס סירב לחתום על החוק אך גם לא הטיל עליו וטו, ולכן האיסור על נישואים חד־מיניים נכנס לתוקף ב־6 במאי 1996.

בשנת 1998 הרשות המחוקקת אישרה שינוי לחוקת אלסקה, כך שתאסור להכיר בנישואים חד־מיניים במדינה. ב־3 בנובמבר 1998 אזרחי אלסקה אישרו את השינוי בחוקה במשאל עם ברוב של 68%–32%, מה שגרם להחלת איסור חוקתי על נישואים חד־מיניים במדינה.

ב־12 במאי 2014 חמישה זוגות חד־מיניים הגישו תביעה בבית משפט מחוזי בעיר אנקורג', בטענה שהאיסור על נישואים חד־מיניים באלסקה אינו חוקתי. השופט טימותי ברג'ס קבע שהדיונים בתביעה ייערכו ב־10 באוקטובר 2014.

ב־12 באוקטובר 2014 השופט ברג'ס פסק לטובת הזוגות החד־מיניים שהגישו את התביעה, וקבע שהאיסור על נישואים חד־מיניים באלסקה אינו חוקתי. בעקבות ההחלטה, מדינת אלסקה החלה להנפיק רישיונות נישואים לזוגות חד־מיניים ב־13 באוקטובר 2014. החתונה החד־מינית הראשונה באלסקה הייתה של זוג הלסביות קריסטין הילדרברנד ושרה אליס, שנישאו בעיר בארו.

אימוץ והורות
------------

מדינת אלסקה מאפשרת ללהט"בים יחידים ולזוגות חד־מיניים לאמץ ילדים.

הגנה מפני אפליה
---------------

**ערים באלסקה שבהן יש תקנות האוסרות אפליה על רקע נטייה מינית או זהות מגדרית בתחום העבודה:**
  החוק אוסר אפליה על רקע נטייה מינית או זהות מגדרית במקומות עבודה ציבוריים ופרטיים
  החוק אוסר אפליה על רקע נטייה מינית במקומות עבודה ציבוריים
חוקי מדינת אלסקה אינם אוסרים אפליה על רקע נטייה מינית או זהות מגדרית. עם זאת, צו מנהלי משנת 2002 אוסר אפליה על רקע נטייה מינית בעבודות ציבוריות של המדינה (אך אינו אוסר אפליה על רקע זהות מגדרית).

בשנת 2015 העלה אנדי ג'וזפסון, נציג בבית הנבחרים של אלסקה, הצעת חוק שנועדה לאסור אפליה על רקע נטייה מינית או זהות מגדרית. הצעת החוק הועלתה יחד עם שני תומכים נוספים, אך נדחתה ללא הצבעה.

בספטמבר 2015 העיר הגדולה ביותר באלסקה, אנקורג', אישרה חוק מקומי האוסר אפליה על רקע נטייה מינית או זהות מגדרית בכל מקומות העבודה וכן בדיור ובשירותים ציבוריים. חוק דומה קיים גם בעיר ג'ונו מאוגוסט 2016 ובעיר סיטקה מדצמבר 2017. כ־46% מתושבי אלסקה חיים באחת משלוש הערים הללו.

ב־3 באפריל 2018 אזרחי העיר אנקורג' דחו במשאל עם הצעת חוק שנועדה לאסור על טרנסג'נדרים להשתמש בחדרי שירותים ומלתחות התואמים לזהותם המגדרית, כלומר לאפשר להם להשתמש אך ורק בחדרי המלתחות המתאימים למינם הביולוגי.

פשעי שנאה
---------

חוק פשעי השנאה של מדינת אלסקה אינו כולל פשעים שנעשו על רקע נטייה מינית או זהות מגדרית. עם זאת, חוק פשעי השנאה הפדרלי של ארצות הברית כולל פשעים כאלה החל משנת 2009.

טרנסג'נדריות ושינוי מגדר
------------------------

מצעד הגאווה בהומר, 2018
טרנסג'נדרים באלסקה מורשים לבקש תעודת לידה מתוקנת עם השם והמין החדשים. לשם כך עליהם לעבור ניתוח להתאמה מגדרית ולספק הצהרה רשמית שנחתמה על ידי רופא, עובד סוציאלי, פסיכולוג, יועץ מקצועי, עוזר של רופא או אח מוסמך. על בעל המקצוע להצהיר שטיפל במבקש שינוי המין או שסקר את ההיסטוריה הרפואית שלו, ושמבקש השינוי עבר ניתוח ששינה את מינו לצמיתות. כמו כן, על ההצהרה לכלול את שמו המלא של בעל המקצוע המורשה, את כתובתו, את מספר הטלפון שלו, את מספר הרישיון המקצועי שלו, את המקום שבו הונפק רישיונו ואת חתימתו המקורית.

דעת קהל
-------

סקר שנערך בשנת 2017 על ידי המכון הציבורי לחקר דת (PRRI) מצא ש־57% מתושבי אלסקה תומכים בנישואים חד־מיניים, בעוד ש־34% מתנגדים ו־8% לא בטוחים או מחזיקים בעמדה נייטרלית.

אותו הסקר מצא ש־65% מתושבי אלסקה תומכים בחוקים האוסרים אפליה על רקע נטייה מינית או זהות מגדרית, בעוד ש־27% מתנגדים לחוקים כאלה. זאת ועוד, הסקר מצא ש־52% מהתושבים סבורים שאין לאפשר לעסקים לסרב להעניק שירותים להומוסקסואלים וללסביות מטעם אמונה דתית, בעוד ש־44% סבורים שיש לאפשר לעסקים לעשות זאת.

טבלת סיכום
----------

|  |  |
| --- | --- |
| הומוסקסואליות ולסביוּת חוקיות |  (משנת 1980) |
| חוקים נגד אפליה בהעסקת עובדים | / (אסורה אפליה על רקע נטייה מינית בעבודות ציבוריות של המדינה, אך רק בערים מסוימות ישנם חוקים האוסרים אפליה על רקע נטייה מינית או זהות מגדרית בכל מקומות העבודה) |
| חוקים נגד אפליה באספקת מוצרים ושירותים | / (בערים מסוימות בלבד) |
| נישואים חד־מיניים |  (משנת 2014) |
| התרת אימוץ ללהט"בים יחידים |  |
| התרת אימוץ לזוגות חד־מיניים |  (משנת 2014) |
| זכות לשינוי המגדר החוקי | / (רק לאחר ניתוח להתאמה מגדרית) |
| טיפולי המרה אסורים עבור קטינים |  |
| גברים המקיימים יחסי מין עם גברים מורשים לתרום דם | / (חוקי משנת 2015, אך רק עבור גברים שלא קיימו יחסי מין עם גברים במהלך השנה שקדמה לתרומת הדם) |

הערות שוליים
------------

1. 1 2 3  Alaska Prohibited Consensual Sexual Activity Laws, באתר FindLaw
2. 1 2 3  Alaska, באתר National Center for Transgender Equality
3. 1 2 3 4  LGBTQ Non-Discrimination in Alaska, באתר Freedom for All Americans
4. 1 2 3 4  Federal judge rules against Alaska’s ban on gay marriage, באתר הגרדיאן, 13 באוקטובר 2014
5. 1 2 3 4 5  LGBT Adoption Laws Alaska, באתר lifelongadoptions.com
6. ↑  Two-Spirit People: Sex, Gender & Sexuality in Historic and Contemporary Native America, באתר ncai.org
7. ↑  LGBTQ2 Well-Being Education: Two-Spirit People: Then & Now, באתר ihs.gov
8. ↑  Same-sex marriages under fire in House, באתר sfgate.com‏, 8 במאי 1996
9. ↑  The path to attaining same-sex marriage in Alaska: 1994 to 2014, באתר religioustolerance.org
10. ↑  Alaska couples launch challenge to state's same-sex marriage ban, באתר הגרדיאן, 13 במאי 2014
11. ↑  Arguments Set in Challenge to Alaska's Gay Marriage Ban, באתר South Florida Gay News‏, 24 ביולי 2014
12. ↑  North Carolina And Alaska Issue Same-Sex Marriage Licenses, באתר NPR‏, 13 באוקטובר 2014
13. ↑  Remote Arctic town hosts Alaska's first known same-sex marriage, באתר CBS News‏, 15 באוקטובר 2014
14. ↑  An Act adding to the powers and duties of the State Commission for Human Rights; and relating to and prohibiting discrimination based on sexual orientation or gender identity or expression, באתר The Alaska State Legislature
15. ↑  Anchorage Passes Non-Discrimination Ordinance, Forty Percent of Alaska Now Protected, באתר הקמפיין לזכויות אדם, 30 בספטמבר 2015
16. ↑  Juneau Assembly passes long-awaited equal rights ordinance, באתר Alaska Public Media‏, 23 באוגוסט 2016
17. ↑  Sitka, Alaska Becomes Third City in the State To Pass Comprehensive Non-Discrimination Protections, באתר Freedom for All Americans‏, 15 בדצמבר 2017
18. ↑  Anchorage voters reject bathroom bill, באתר CBS News‏, 12 באפריל 2018
19. ↑  Obama signs hate crimes bill into law, באתר CNN‏, 28 באוקטובר 2009
20. ↑  Public opinion on same-sex marriage by state: Alaska, באתר המכון הציבורי לחקר דת (PRRI)
21. ↑  Public opinion on LGBT nondiscrimination laws by state: Alaska, באתר המכון הציבורי לחקר דת (PRRI)
22. ↑  Public opinion on religiously based refusals to serve gay and lesbian people by state: Alaska, באתר המכון הציבורי לחקר דת (PRRI)

| זכויות להט"ב בארצות הברית |
| --- |
| מדינות | אוהיו • אוקלהומה • אורגון • איווה • איידהו • אילינוי • אינדיאנה • אלבמה • אלסקה • אריזונה • ארקנסו • ג'ורג'יה • דלאוור • דקוטה הדרומית • דקוטה הצפונית • הוואי • וושינגטון • ויומינג • ויסקונסין • וירג'יניה • וירג'יניה המערבית • ורמונט • טנסי • טקסס • יוטה • לואיזיאנה • מונטנה • מיזורי • מיין • מינסוטה • מיסיסיפי • מישיגן • מסצ'וסטס • מרילנד • נבדה • נברסקה • ניו ג'רזי • ניו המפשייר • ניו יורק • ניו מקסיקו • פלורידה • פנסילבניה • קולורדו • קונטיקט • קליפורניה • קנזס • קנטקי • קרוליינה הדרומית • קרוליינה הצפונית • רוד איילנד |  |
| מחוז פדרלי | וושינגטון די. סי. |
| טריטוריות | איי הבתולה של ארצות הברית • איי מריאנה הצפוניים • גואם • סמואה האמריקנית • פוארטו ריקו |
| לקטגוריה • לפורטל |